Objava spremenjene specifikacije proizvoda po odobritvi manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 434/12)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v podatkovni zbirki Komisije DOOR.

SPECIFIKACIJA PROIZVODA ZA ZAJAMČENO TRADICIONALNO POSEBNOST

„KARJALANPIIRAKKA“

EU št.: TSG-FI-0015-AM01 – 8. 5. 2019

Finska

1. Ime za registracijo

„Karjalanpiirakka“

2. Vrsta proizvoda

Skupina 2.24 Kruh, fino pecivo, slaščice, keksi in drugi pekovski izdelki

3. Razlogi za registracijo

3.1 Gre za proizvod:

☒katerega način proizvodnje, predelava ali sestava ustreza tradicionalni praksi za zadevni proizvod ali živilo,

☐ki je proizveden iz surovin ali sestavin, ki se tradicionalno uporabljajo.

Dejavniki, ki določajo tradicionalni način proizvodnje proizvoda „Karjalanpiirakka“, ki se lahko prevede kot „karelijska pita“ ali „čolniček iz Karelije“, so: testo se razvalja čim bolj na tanko, da je skoarj prozorno, oblikuje se v kroge ali ovale s premerom ali dolžino med 10 in 24 cm, nadev se razporedi po površini do 1 ali 2 cm od roba, rob pa se zapogne preko nadeva in naguba tako, da ostane sredina nadeva odkritega. Pite se pečejo v pečici zelo kratek čas in pri zelo visoki temperaturi, zaradi česar postane testo posebej hrustljavo, kar vpliva na okus proizvoda.

3.2 Gre za ime:

☒ki se tradicionalno uporablja za označevanje specifičnega proizvoda,

☐ki opredeljuje tradicionalne ali posebne lastnosti proizvoda.

Proizvod „Karjalanpiirakka“ se je na območju današnje province Vzhodne Finske pojavil že v 17. stoletju, s časom se je razširil po vsej Finski, po razseljevanju finskih Karelijcev med drugo svetovno vojno pa celo na Švedsko. Ime „Karjalanpiirakka“, ki dobesedno pomeni „pita iz Karelije“, se je za ovalno in odprto različico pite, ki spominja na ladjico, uveljavilo po tem, ko so jo začeli proizvajati izven Karelije.

4. OPIS

4.1 Opis proizvoda, za katerega se uporablja ime iz točke 1, vključno z njegovimi glavnimi fizikalnimi, kemijskimi, mikrobiološkimi ali organoleptičnimi značilnostmi, ki dokazujejo posebne lastnosti proizvoda (člen 7(2) te uredbe)

„Karjalanpiirakka“ je majhna, odkrita, nizka, slana pita s tankim testom in nadevano sredino. Običajno meri med 7 in 20 cm. Večinoma je ovalne oblike, lahko pa je tudi okrogla. Nadev ni prekrit s testom. Robovi so zapognjeni proti sredini in nagubani. Testo je hrustljavo in predstavlja približno tretjino celotnega proizvoda, nadev pa približno dve tretjini.

4.2 Opis metode proizvodnje proizvoda, za katerega se uporablja ime iz točke 1, ki jo morajo proizvajalci upoštevati, po potrebi vključno z vrsto in značilnostmi uporabljenih surovin ali sestavin, in metode, po kateri je proizvod pripravljen (člen 7(2) te uredbe)

Za pripravo pite „Karjalanpiirakka“ je treba najprej skuhati nadev. Nadev je običajno iz ječmenove kaše, riževe kaše ali krompirjevega pireja, uporabi pa se lahko tudi pire iz druge zelenjave (npr.: podzemne kolerabe, korenja, repe, zelja ali gob). Krompirjev pire se lahko pripravi tudi iz suhih krompirjevih kosmičev.

Sestavine testa so voda, sol in ržena ali pšenična moka, razvalja se čim bolj na tanko, da je skoraj prozorno, in oblikuje v ovalno obliko. Prav zaradi tankega testa so pite „Karjalanpiirakka“ značilno hrustljave. Robovi testa se zapognejo preko nadeva in nagubajo. Pite se pečejo 15 do 20 minut na visoki temperaturi, med 250 in 300 °C. Hitra peka pri visoki temperaturi je ključna za tipični okus proizvoda.

Za nadev zavremo 1 liter vode, mleka, mlečnega napitka brez laktoze, mešanice vode in mleka v prahu ali vode in mleka v prahu brez laktoze ter nato primešamo 2 dcl (180 g) riževih ali ječmenovih kosmičev. Rižev nadev se kuha od pol ure do eno uro, ječmenov pa dlje. Začinimo ga lahko s soljo. Za testo rabimo od 275 do 350 g moke in 200 g vode.

Pite običajno premažemo z maslom, oljem, mešanico vode in mleka ali vode in mlečnega napitka takoj, ko so pečene ali po tem, ko jih pogrejemo. Za premaz lahko uporabimo tudi jajce.

4.3 Opis ključnih elementov, ki opredeljujejo tradicionalne lastnosti proizvoda (člen 7(2) te uredbe)

Omembe tradicionalnih pit ovalne oblike, sestavljenih iz testa in nadeva, geografsko segajo vse od Karelije pa do Sibirije in Kitajske. Karelija leži na obrobju tega območja. Ime „Karjalanpiirakka“, ki dobesedno pomeni „pita iz Karelije“, se je za ovalno in odprto različico pite, ki spominja na ladjico, uveljavilo po tem, ko so jo začeli proizvajati izven Karelije.

Proizvod „Karjalanpiirakka“ se je na območju današnje province Vzhodne Finske pojavil že v 17. stoletju, s časom se je razširil po vsej Finski, po razseljevanju finskih Karelijcev med drugo svetovno vojno pa celo na Švedsko. Prvi zapisi o pitah „Karjalanpiirakka“ segajo v leto 1686.

Dejavniki, ki določajo tradicionalni način proizvodnje pit „Karjalanpiirakka“, so: testo se razvalja čim bolj na tanko, da je skoraj prozorno, oblikuje se v kroge ali ovale s premerom ali dolžino med 10 in 24 cm, nadev se razporedi po površini do 1 ali 2 cm od roba, rob pa se zapogne preko nadeva in naguba tako, da ostane sredina nadeva odkritega; Pite se pečejo v pečici zelo kratek čas in pri zelo visoki temperaturi, zaradi česar postane testo posebej hrustljavo, kar vpliva na okus proizvoda.

(1) UL L 179, 19.6.2014, str. 17